Departement ‘diep ontsteld’ oor duisende onnies wat inentings weierPanyaza Lesufi en sy departement is diep ontsteld dat meer as 9000 onderwysers in Gauteng geweier het om teen Covid-19 ingeënt te word. (Foto: Verskaf) Die Gautengse onderwysdepartement het Vrydag gesê hy is “diep ontsteld” dat 9 113 onderwysers en onderwyspersoneel – sommige met onderliggende siektetoestande – in dié provinsie geweier het om teen Covid-19 ingeënt te word. Dié inentings vorm deel van die regering se massa-inentingsprogram wat daarop gemik is om 582 000 mense in dié sektor landwyd te bereik. “Ons is uiters bekommerd dat bykans 10 000 personeellede in die Gauteng-onderwyssektor om een of ander rede weier om teen hierdie dodelike virus ingeënt te word wat reeds groot ontwrigting in skole en gemeenskappe gesaai het en geliefdes van ons weggeneem het,” het Panyaza Lesufi, LUR vir onderwys in Gauteng, gesê. Hoewel die inentings vrywillig is, sê die departement in sy verklaring dat die Wêreldgesondheidsorganisasie mense wat ’n verhoogde risiko loop om die virus op te doen en ernstig siek te word daarvan, aanbeveel om die inentings te kry. Dit sluit onderwysers, gesondheid- en nooddienswerkers, ouer mense sowel as mense met onderliggende siektetoestande in. “Deur ingeënt te word kan jy ook help om die mense rondom jou te beskerm aangesien jy beskerming teen die virus sal geniet en dus minder geneig sal wees om die virus te versprei.” Luidens die verklaring is 53 154 onderwysers en ondersteuningspersoneel reeds by die 56 inentingstasies in Gauteng ingeënt. Dié syfer sal na verwagting volgende week styg. Daar was glo enkele probleme met die verkryging van inligting by sommige skoolbeheerliggame wat intussen uitgeklaar is. “Daar moet kennis geneem word dat die weiering om ingeënt te word die regering se pogings om skoolaktiwiteite te normaliseer, asook die akademiese jaar in geheel bedreig,” het Lesufi gesê. “Onderwysers en ondersteuningspersoneel is in dié sektor geprioritiseer en daar word gevolglik verwag dat hulle van die geleentheid gebruik sal maak om verdere ontwrigting te voorkom.” Maroela Media het vroeër berig dat al vyf erkende en amptelike onderwysvakbonde die inentingsprogram steun. Dit sluit Sadtu, Naptosa, Natu, PEU en SAOU in. Duisende onderwysers is reeds landwyd met die Johnson & Johnson-entsof teen Covid-19 ingeënt.